Хоакин Пасос
Буря

Превод от испански: Александър Муратов, Атанас Далчев, 1968

chitanka.info

Нашият яростен вятър вика през исполинските палми,

глухи мучения слизат от небето горящо с езиците на леопард.

Нашият яростен вятър връхлита от висините.

С удара на своето тяло разтърсва от корен дърветата стари,

бръмбарите от земята излизат,

излизат влечугите мъжки.

Нашият яростен вятър по своите пътища мокри върви,

той е тъмния сок на нощта, който дивите бикове пият,

той е на полето палачът.

В мълчанието хората чуват как въздухът плаче

с разбита душа, с изправено тяло,

с кални крака и лице.

Индианките млади излизат на двора и своите ризи раздират,

подлагат на вятъра своите голи гърди,

които той се наема да изостри като вулкани.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.